ສສກ ຈັດກອງປະຊຸມ ກ່ຽວກັບຂອບວຸດທິ ແລະ ການປະກັນຄຸນະພາບການສຶກສາ ໃນພາກພື້ນ
ສູນປະກັນຄຸນະພາບການສຶກສາ ກະຊວງສຶກສາທິການ ແລະ ກິລາ ໄດ້ກອງປະຊຸມກ່ຽວກັບຂອບວຸດທິ ແລະ ການປະກັນຄຸນນະພາບການສຶກສາ ໃນພາກພື້ນ ໃນລະຫວ່າງວັນທີ 14-15 ກຸມພາ ຜ່ານມາ ທີ່ໂຮງແຮມ ດອນຈັນພາເລດ ນະຄອນຫຼວງວຽງຈັນ, ໃຫ້ກຽດເຂົ້າຮ່ວມຂອງ ທ່ານ ນາງ ແສງເດືອນ ຫຼ້າຈັນທະບູນ ລັດຖະມົນຕີ ກະຊວງສຶກສາທິການ ແລະ ກິລາ, ທ່ານ Christian Rabj ຜູ້ຮັບຜິດຊອບວຽກງານຂອບວຸດທິ ແລະ ປະກັນຄຸນະພາບ ພາຍໃຕ້ໂຄງການແຊ, ທັງເປັນຮອງຜູ້ອຳນວຍການໂຄງການຮ່ວມມືດ້ານວິຊາການລະຫວ່າງ ເຢຍລະມັນ ແລະ ອາຊຽນ ແລະ ທ່ານ ປັນຍາ ຈັນທະວົງ ວ່າການຜູ້ອໍານວຍການສູນປະກັນຄຸນະພາບ ກະຊວງ ສສກ, ພ້ອມດ້ວຍປະທານຄະນະກຳມະການຂອບວຸດທິອາຊຽນ, ຜູ້ຊ່ຽວຊານການປະກັນຄຸນະພາບ, ປະທານຄະນະຮັບຜິດຊອບວຽກງານການປະກັນຄຸນະພາບພາຍໃຕ້ໂຄງການແຊ, ຜູ້ຕາງໜ້າຈາກອົງການຄຸ້ມຄອງຂອບວຸດທິການສຶກສາ, ການປະກັນຄຸນະພາບການສຶກສາ, ມະຫາວິທະຍາໄລທີ່ມາຈາກອາຊຽນ ແລະ ຢູໂຣບ ແລະ ພາກສ່ວນທີ່ກ່ຽວຂ້ອງເຂົ້າຮ່ວມ.
ໂອກາດດັ່ງກ່າວ, ທ່ານ ນາງ ແສງເດືອນ ຫຼ້າຈັນທະບູນ ກ່າວໃຫ້ຮູ້ວ່າ: ກອງປະຊຸມກ່ຽວກັບການນຳໃຊ້ຂອບວຸດທິ ແລະ ການປະກັນຄຸນະພາບການສຶກສາ ເວົ້າລວມ ເວົ້າສະເພາະກໍ່ແມ່ນການເຊື່ອມໂຍງວຸດທິ (QF) ແລະ ການປະກັນຄຸນະພາບ (QA) ຂອງສປປ ລາວ ເຂົ້າກັບ ຂອບວຸດທິອາຊຽນ (AQRF) ແລະ ຂອບການປະກັນຄຸນະພາບຂອງອາຊຽນ (AQAF). ສຳລັບ ສປປ ລາວ ແລ້ວ ການພັດທະນາຊັບພະກອນມະນຸດ ຖືເປັນໝາກຫົວໃຈສຳຄັນສຳລັບການພັດທະນາປະເທດ ກໍ່ຄືການເຊື່ອມໂຍງກັບພາກພື້ນ ແລະ ສາກົນ. ໃນການພັດທະນາຊັບພະຍາກອນມະນຸດ ແລະ ລັດຖະບານ ຍາມໃດກໍ່ໄດ້ເນັ້ນໃຫ້ຖືເອົາຄຸນະພາບເປັນຕົ້ນຕໍ. ພ້ອມດຽວກັນນັ້ນ, ໃນປັດຈຸບັນ ກະຊວງສຶກສາທິການ ແລະ ກິລາ ແມ່ນຢູ່ໃນໄລຍະປະຕິບັດແຜນພັດທະນາ 5 ປີ ຄັ້ງທີ 8 (2016-2020), ແຜນຍຸດທະສາດພັດທະນາການສຶກສາ 2016-2025 ແລະ ວິໃສທັດ 2030, ເຊິ່ງໃນບັນດາແຜນດັ່ງກ່າວນັ້ນ ກໍ່ໄດ້ເນັ້ນໃສ່ການພັດທະນາຄຸນະພາບຂອງສະຖາບັນການສຶກສາຊັ້ນສູງ ໂດຍເປັນສິ່ງທີ່ທ້າທາຍຫຼາຍ ເນື່ອງຈາກວ່າ ຍັງຂາດບຸຄະລາກອນທີ່ຊຳນານງານ ແລະ ຍັງຂາດງົບປະມານ.
ນອກຈາກນັ້ນ, ເພື່ອຈັດຕັ້ງປະຕິບັດການເຊື່ອມໂຍງເສດຖະກິດອາຊຽນ AEC, ໃນຂະແໜງການສຶກສາ ຈະໄດ້ມີການແລກປ່ຽນນັກວິຊາການ ແລະ ນັກສຶກສາ ໂດຍໃນການເຊື່ອມໂຍງນັ້ນ ມັນຈຳເປັນຕ້ອງມີລະບົບຄຸ້ມຄອງວຸດທິການສຶກສາແຫ່ງຊາດ ແລະ ລະບົບປະກັນຄຸນະພາບການສຶກສາ ເປັນກົນໄກ ໃນການຂັບເຄື່ອນ ແລະ ຮັບຮູ້ຂອບວຸດທິການສຶກສາ ລະຫວ່າງບັບດາປະເທດໃນອາຊຽນດ້ວຍກັນ, ລາຍລະອຽດຂອງການເຊື່ອມໂຍງແມ່ນ ຈະໄດ້ອີງໃສ່ຜົນການຮຽນ ທີ່ໄດ້ກໍານົດໄວ້ ໃນຂອບວຸດທິການສຶກສາແຫ່ງຊາດ ຂອງແຕ່ລະປະເທດ.
ສໍາລັບກອງປະຊຸມດັ່ງກ່າວ ຖືເປັນນິມິດໝາຍອັນສຳຄັນ ສຳລັບການພັດທະນາຂອບວຸດທິການສຶກສາ ແລະ ລະບົບປະກັນຄຸນະພາບຂອງ ສປປ ລາວ. ໃນນັ້ນ, ໄດ້ເຂົ້າໃຈຕື່ມກ່ຽວກັບຄວາມໝາຍ ຄວາມສຳຄັນຂອງຂອບວຸດທິການສຶກສາແຫ່ງຊາດ (NQF), ເຂົ້າໃຈກ່ຽວກັບກົນໄກໃນການເຊື່ອມໂຍງລະບົບວຸດທິ ແລະ ການປະກັນຄຸນະພາບ ຂອງບັນດາປະເທດໃນອາຊຽນ, ໄດ້ຮຽນຮູ້ຕື່ມກ່ຽວກັບການພັດທະນາຫຼັກສູດ ທີ່ເນັ້ນຜົນການຮຽນເປັນຕົ້ນຕໍ ແລະ ການຂຽນຜົນການຮຽນ ໂດຍເຫັນໄດ້ເຖິງຄວາມໝາຍຄວາມສຳຄັນຂອງວຽກງານປະກັນພາຍໃນ (IQA) ແລະ ການປະກັນພາຍນອກ (EQA) ເຊິ່ງເປັນກົນໄກ ທີ່ສຳຄັນ ເພື່ອຕິດຕາມຊຸກຍູ້ການຮຽນ-ການສອນ ຢູ່ພາຍໃນສະຖາບັນການສຶກສາແຕ່ລະແຫ່ງ.
ໂດຍ: ນາງ ຕຸ່ນຄໍາ